Bloedrooi van trots | Netwerk24
Bloedrooi van trots
Deur Tharine.Hurter 10 Januarie 2017 06:01
JC Cordier het sewe onderskeidings in die 2016-matriekeindeksamen behaal en is een van die 50 bes­presterende matrikulante in die Vrystaat. Foto: Tinkie Hattingh
Die Afrikaanse Hoërskool (Rooies) het sy tradisie, om ’n 100%-slaagsyfer in die matriekeindeksamen te behaal, voortgesit.
“Alle eer aan ons Hemelse Vader vir skitterende matriekuitslae 2016! Ek, die personeel, ouers en gemeenskap salueer elkeen van die 103 matrikulante wat matriek aan die Rooies geskryf het. Ons is trotser as trots op julle,” sê Anton Janse van Rensburg, skoolhoof.
JC Cordier kraai koning met sewe onderskeidings en is ook een van die 50 beste akademiese matrikulante in die Vrystaat.
Drie matrikulante, Christiaan Doubell, Sharné du Plessis en Simoné du Plooy, spog met sewe onderskeidings elk, terwyl CJ Barnard en Waldo Wessels elk ses onderskeidings ingeryg het.
Rooies se onderskeidingsoes het ook vyf onderskeidings elk vir Carmen Basson, Petria Liebenberg, Christi Louw, Nadine Oelofse en Sophia Rademeyer ingehou, terwyl Sharon du Plessis met vier onderskeidings op haar matrieksertifikaat kan spog.
Michaela Dippenaar, Soso Matube, Jaco Potgieter en Natalie Rosslee behaal elk drie onderskeidings, terwyl 16 leerlinge met twee onderskeidings en altesaam 25 leerlinge elk een onderskeiding behaal het.
Rooies pronk met altesaam 138 vakonderskeidings en 69% van die matrikulante kan verder studeer met universiteitstoelating.
’n Verdere 30% kan vir ’n diploma gaan studeer.
Rooies se bloed is rooi, bloedrooi van trots.
Nog foto’s van Rooies se presteerders op bl. 6.